ตลท.ปลื้มบจ.ไทยแข็งแกร่งกำไรเพิ่ม67%
ตลาดหลักทรัพย์ฯ รายงานไตรมาส 3/2555 พบบจ.ไทยแข็งแกร่งมีกำไรสุทธิรวมเพิ่ม 67% จากไตรมาสก่อน
11 ธ.ค. 2555

ตลาดหลักทรัพย์ฯ รายงานไตรมาส 3/2555 พบบจ.ไทยแข็งแกร่งมีกำไรสุทธิรวมเพิ่ม 67% จากไตรมาสก่อน
สายงานวางแผนและกลยุทธ์องค์กร ตลาดหลักทรัพย์ฯ รายงาน SET Note Quarterly Corporate Update พบว่าในไตรมาส 3/2555 บริษัทจดทะเบียนมีกำไรสุทธิรวมเพิ่มขึ้นจากไตรมาสก่อนหน้า เนื่องจากผลการดำเนินงานที่ดีขึ้นของกลุ่มทรัพยากรและสินค้าอุตสาหกรรมเป็นหลัก โดยสาเหตุมาจากการปรับตัวขึ้นของราคาน้ำมันดิบในช่วงไตรมาสนี้ ในขณะที่กลุ่มอื่นๆ มีผลการดำเนินงานค่อนข้างทรงตัวเมื่อเทียบกับไตรมาสก่อน
ในไตรมาส 3/2555 บริษัทจดทะเบียนมียอดขายเพิ่มขึ้น 1.03% จากไตรมาสก่อนหน้ามาอยู่ที่ 2.6 ล้านล้านบาท และต้นทุนการผลิตปรับลดลง 0.89% ส่งผลให้กำไรขั้นต้นเพิ่มขึ้น 10.46% มาอยู่ที่ 4.8 แสนล้านบาท เนื่องจากบริษัทจดทะเบียนขนาดใหญ่บางแห่งในกลุ่มทรัพยากรและกลุ่มสินค้าอุตสาหกรรมมีกำไรจากสต็อกสินค้าคงคลังตามราคาน้ำมันดิบและราคาสินค้าเคมีภัณฑ์ที่เพิ่มขึ้น และบริษัทจดทะเบียนใน 2 กลุ่มนี้ยังมีกำไรจากอัตราแลกเปลี่ยน 6,175 ล้านบาทจากที่เคยขาดทุน 6,779 ล้านบาทในไตรมาสก่อนหน้า ส่งผลให้บริษัทจดทะเบียนทั้งหมดมีกำไรสุทธิรวม 216,419 ล้านบาท เพิ่มขึ้น 66.51% จากไตรมาสก่อนหน้า
นอกจากนี้ในช่วงไตรมาส 3/2555 บริษัทจดทะเบียนในภาพรวมยังมีผลประกอบการดีขึ้น มีจำนวนบริษัทจดทะเบียนที่มีกำไร 444 บริษัท คิดเป็น 82.22% ของจำนวนบริษัทจดทะเบียนทั้งหมด (เพิ่มขึ้นจากไตรมาสก่อนที่ 78.87%) อีกทั้งมีจำนวนบริษัทที่มีกำไรสุทธิเพิ่มขึ้นจากไตรมาสก่อน 334 บริษัท คิดเป็น 61.85% ของจำนวนบริษัทจดทะเบียนทั้งหมด
อย่างไรก็ตามเมื่อเทียบผลประกอบการ 9 เดือนแรกปี 2555 กับ 9 เดือนแรกปี 2554 บริษัทจดทะเบียนมียอดขายสูงขึ้น 11.81% มาอยู่ที่ 7.69 ล้านล้านบาท แต่เนื่องจากต้นทุนปรับตัวสูงขึ้นมากกว่าที่ 13.81% ทำให้มีกำไรสุทธิ 560,155 ล้านบาท เพิ่มขึ้นเพียง 0.59% จากช่วงเดียวกันของปีก่อน